भारत सरकार

महिला एवं बाल विकास मंत्रालय

**राज्‍य सभा**

**अतारांकित प्रश्‍न संख्‍या 1760**

दिनांक 27 दिसंबर, 2018 को उत्‍तर के लिए

**मध्य प्रदेश के प्रस्ताव**

**1760. डा॰ सत्यनारायण जटियाः**

**श्री अजय प्रताप सिंहः**

 क्या महिला एवं बाल विकास मंत्री यह बताने की कृपा करेंगे किः

1. मध्य प्रदेश सरकार द्वारा अग्रेषित नवीन बाल विकास परियोजना आंगनवाड़ी केन्द्र, नवीन प्रशिक्षण केन्द्र की स्थापना तथा आंगनवाड़ी के बच्चों के लिए यूनिफार्म के प्रस्तावों की अद्यतन स्थिति क्या है; और

(ख) उनके लंबित होने के कारण, यदि कोई हों, क्या हैं और ये कब तक अनुमोदित कर दिये जाएंगे ?

**उत्‍तर**

डा. वीरेन्‍द्र कुमार महिला एवं बाल विकास मंत्रालय में राज्‍य मंत्री

(क) : मध्‍य प्रदेश राज्‍य के लिए 6215 नए आंगनवाड़ी केन्‍द्रों की स्‍वीकृति के लिए मध्‍य प्रदेश की सरकार से एक प्रस्‍ताव प्राप्‍त हुआ था । भारत सरकार द्वारा समेकित बाल विकास सेवाऍ (आईसीडीएस) स्‍कीम के विस्‍तार के तीसरे चरण के तहत स्‍वीकृत सभी 7075 परियोजनांए तथा 14 लाख आंगनवाड़ी केन्‍द्र (एडब्‍ल्‍यूसी/मांग पर आगंनवाडी (एओडी) राज्‍यों/संघ राज्‍य क्षेत्रों (मध्‍य प्रदेश सहित) पहले ही आवंटित कर दिये गए हैं । तथापि, इस मंत्रालय ने राज्‍यों / संघ राज्‍य क्षेत्रों को अपनी आवश्‍यकता अनुसार आंगनवाडी केन्‍द्रों को पुन: आवंटित करने तथा निर्धारित शर्तो को पूरा करने के आधार पर प्रधिकृत करते हुए 1 दिसंबर, 2014 को दिशा-निर्देश जारी किए हैं ।

 मध्‍य प्रदेश सरकार से नए प्रशिक्षण केन्‍द्र स्‍थापित करने के लिए अभी पीछे कोई प्रस्‍ताव प्राप्‍त नहीं हुआ है । तथापि, मध्‍य प्रदेश राज्‍य में आंगनवाड़ी सेवाएं (अम्‍ब्रेला आईसीडीएस के तहत) प्रशिक्षण कार्यक्रम के अन्‍तर्गत 26 आंगनवाड़ी प्रशिक्षण केन्‍द्र (एडब्‍ल्‍यूटीसी) तथा 2 मध्‍य स्‍तरीय प्रशिक्षण केन्‍द्र (एलएलटीसी) कार्य कर रहे हैं । साथ ही, सभी राज्‍य सरकारों /संघ राज्‍य क्षेत्र के प्रशासनों से नए आंगनवाड़ी प्रशिक्षण केन्‍द्र/मध्‍य स्‍तरीय प्रशिक्षण केन्‍द्र खोलने की बजाए आंगनवाड़ी सेवाएं कार्यकर्त्रियों को प्रशिक्षण देने के लिए ई-लर्निग माड्यूल्‍स, इन्‍क्रीमेंटल लर्निग अप्रोच (आईएलए) और इलैक्‍ट्रानिक इन्‍क्रीमेंटल लर्निंग अप्रोच (ई-आईएलए) को अपनाने का अनुरोध किया गया है ।

 साथ ही, इस मंत्रालय में आंगनवाड़ी बच्‍चों को यूनिफार्म प्रदान करने के लिए मध्‍य प्रदेश सरकार से कोई प्रस्‍ताव प्राप्‍त नहीं हुआ है । सुदृढ़ीकृत एवं पुन: संरचित आंगनबाडी सेवाओं (अम्‍ब्रेला आईसीडीएस स्‍कीम के तहत) के अनुसार, आंगनवाडी केन्‍द्रों के बच्‍चों को यूनिफार्म देने का कोई प्रावधान नहीं है ।

\*\*\*\*